

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 021-05/21-01/5**

**URBROJ: 2198/31-02-21-2**

**U Gračacu, 19. kolovoza 2021. g.**

**ZAPISNIK**

3. sjednice Općinskog vijeća Općine Gračac održane 19. kolovoza 2021. g. s početkom u 17,00 sati u općinskoj vijećnici. Sjednicom predsjeda predsjednica Slavica Miličić koja pozdravlja nazočne i otvara sjednicu.

Pristupa se prozivanju vijećnika.

NAZOČNI VIJEĆNICI: Rajko Obradović, Milorad Stanisavljević, Jovica Ilić, Rade Dubajić, Luka Radusin, Boban Brkić, Tadija Šišić, Dajana Šušnja Jasenko, Ružica Tulumović, Zlatko Burić, Viktor Kupčak, Slavica Miličić, Ankica Rosandić. Nazočno je svih 13 vijećnika, postoji kvorum za održavanje sjednice i donošenje odluka.

OSTALI NAZOČNI: općinski načelnik Robert Juko, zamjenik općinskog načelnika iz reda pripadnika srpske nacionalne manjine Nebojša Rađenović, pročelnica Jedinstvenog upravnog odjela Općine Gračac Bojana Fumić, službenice Svjetlana Valjin i Anka Šulentić, Senka Vranić, direktorica SINTAGMA CONSULTING D.O.O.

U 17, 05 otvara se aktualni sat.

Jovica Ilić: vezano uz pitanje od prošli puta, elementarne nepogode, nedostatak padalina traje već dugo, voda je potrebna za napajanje stoke, što ste poduzeli? Anka Šulentić: temeljem Zakona o ublažavanju i uklanjanju posljedica prirodnih nepogoda, proglašenje od župana traži načelnik, no direktna šteta mora biti najmanje 20% od izvornih prihoda ili urod smanjen najmanje 30% u odnosu na tri godine. U ovom slučaju to bi bio iznos od najmanje 1 milijun i 45O tisuća kuna direktne štete.U kontaktu s predsjednikom županijskog povjerenstva za procjenu, g. Segarićem, upućeni smo da pričekamo. Jovica Ilić- imamo veliki problem, stoka će početi ugibati, možda bi Općina dobila subvencije ranije. Anka Šulentić- kad se proglasi elementarna nepogoda, povjerenstvo izlazi na teren po prijavama. Mora biti direktna šteta, smanjen urod, stoka je indirektna šteta. Po planu mjera je potrebno birati kulture koje bolje podnose štetu, iz dobivenih potpora nabavljati cisterne, kopati bunare. Jovica Ilić- pašnjak se ne može navodnjavati. Anka Šulentić- kad se to sve skupa obradi, onda je to samo ublažavanje posljedica, ne dobije se sva šteta, nego maksimalno od 2-3% od priznate štete.Jovica Ilić- možda bi proglašenjem nepogode Općina lakše dobila pomoć, cisterne za opskrbu vodom. Načelnik- nakon zadnje sjednice Anka se zauzela, ja sam bio sam s dožupanom Vickovićem u Zagrebu, prinos krumpira je ove godine jako umanjen i na nivou države. Što se tiče vode, imali smo do sada neke kriterije da za one ljude koji si zaista ne mogu priuštiti isporučimo kao jednokratnu pomoć cisternu vode.Čistoća nije imala vozača, sada ima drugog, cisterna je bila u kvaru. Početkom prošlog tjedna s pročelnicom sam preko Ureda župana tražio pomoć vojske. Imamo dva DVD-a, u Srbu DVD ima malu cisternu. Županija će dati pomoć, nekih 20 tisuća kuna, ali to je sanitarna voda. To je sve nedovoljno, kupovali smo u trgovini boce s vodom i vozili ljudima, upoznat je Nebojša. Rade Dubaijć- treba kupiti cisternu koja se može kvačiti za veliki traktor. Načelnik- OPG-ovi si trebaju kupiti. Rade Dubajić- govorim o Čistoći. Jovica Ilić- bušotine su presušile. Načelnik- nitko od njih se nije javio da ih uputimo na hidrante. Rajko Obradović- barem da nam se omogući da kupimo za veće OPG-ove. Načelnik- problem je ako se nema s čim dovesti. Rajko Obradović- da Županija pomogne oko cisterne. Rade Dubajić- da za iduću godinu planiramo da se nabavi cisterna koja se kvači za traktor pa može doći na mnoge lokacije, da se doveze pitka voda. Načelnik- idemo se pripremati tako za iduću godinu, a ja ću pokušati kao čelnik iz robnih rezervi od županije nešto riješiti. Rade Dubajić- za kapitalna ulaganja komunalnom imamo prostora. Načelnik- to ćemo se dogovoriti, nažalost bit će sve gore i gore s vodom. Rajko Obradović- barem da se omogući da nam Županija ili neka druga općina iznajmi vozilo.

Predsjednica- imate ispred sebe dva pisma, jedno je uputio Ivan Aralica, a drugo je od Udruge Eko „Čuvarkuća“. Uglavnom, ovo drugo je na ćirilici, nemamo je u Statutu, takav je stav ovdje u Općini, može i na oba pisma, ali neka ponovi. Rade Dubajić- mogu i ja odgovoriti, pita za javnu rasvjetu na području Velike Popine, čini mi se da je predviđeno za iduću godinu. Bojana Fumić- to je već ove godine prijavljeno na natječaj za područja naseljena pripadnicima nacionalnih manjina, u partnerstvu Općine s našim Vijećem srpske nacionalne manjine. Svjetlana Valjin- svakako to ćemo i dobiti, dok budu odluke morat ćemo unijeti u rebalans. Predsjednica- hoće li ova mjesta iz upita biti obuhvaćena? Svjetlana Valjin: Labusi i kompletna Velika Popina, tri mjerna mjesta. Načelnik: sugestija, neka malo vijećnici razmisle o usporivačima prometa, kad smo prije donosili odluke za ovaj dio grada, stavili smo vibracione ploče, dio građana ponovno to traži, osobno nisam za to, znamo koliko košta jedan amortizer, više sam za kamere ako bi za nekih 20-ak tisuća kuna to bilo trajno rješenje. Rade Dubajić- Njemačka je dozvolila privatnicima da snimaju promet i uzimaju postotak od kazni. Jovica Ilić: na području Općine Gračac cesta 218, bivša cesta Bruvno- Mazin- Dobroselo, sada je županijska, 80km/h je brzina, ja to još nisam vidio,molim da vidite kada će doći do rekonstrukcije te ceste. Vidim tu je i ova Strategija razvoja turizma, tu je nekih 30 kilometara ceste, tko god prođe vidjet će kakva je. Kod spomen-obilježja u Mazinu postavljeni su kontejneri i svi bacaju otpad. Staju prolaznici i bacaju smeće. Načelnik- dosta je već i pasa i mačaka i komunalnog otpada. Dobijem iz Srba prigovor da su puni kontejneri, a tamo frižider, pakiranje od Lesnine i sl. U onom za staklo u Zrmanji je drob. S druge strane, po očitanju bar kodova ispada da je smanjen odvoz tijekom ljeta. Navodno u Srbu nakon prošle sjednice nije bio odvoz, a bio je 22. i 29. 7. jedino 5. 8. nije voženo zbog blagdana. Broj odvoza koji se očitavaju bar kodom smanjen duplo, a u Obrovac se odvozi još više kontejnera. S predsjednicom sam razgovarao, tamo se odlaže boca, ali ne smeće. Nekidan sam išao iza groblja u Suvaji, uredno se ostavlja otpad. Jovica Ilić- na Mazinu su prolaznici, ja tvrdim. Načelnik- trebate malo i Vi razgovarati sa svojim biračkim tijelom. Svaka tri mjeseca računi za pse su po 18-20 tisuća kuna. Aktualni sat završen je u 17, 35.

 Predsjednica predlaže dnevni red kao u pozivu:

**DNEVNI RED:**

1. Prijedlog Odluke o usvajanju Strategije razvoja turizma Općine Gračac

za razdoblje 2017. - 2022.

1. Prijedlog Odluke o davanju suglasnosti na Plan upisa
2. Prijedlog Odluke o stavljanju van snage Odluke o posebnim mjerama za korištenje proračunskih sredstava Općine Gračac u cilju prilagodbe uvjetima u vrijeme epidemije koronavirusa

Prijedloga za izmjene i dopune nije bilo. Vijećnici s 13 za, 0 protiv, 0 uzdržanih (od ukupno 13 nazočnih vijećnika)- jednoglasno usvajaju dnevni red koji glasi:

**DNEVNI RED:**

1. Prijedlog Odluke o usvajanju Strategije razvoja turizma Općine Gračac

za razdoblje 2017. - 2022.

1. Prijedlog Odluke o davanju suglasnosti na Plan upisa
2. Prijedlog Odluke o stavljanju van snage Odluke o posebnim mjerama za korištenje proračunskih sredstava Općine Gračac u cilju prilagodbe uvjetima u vrijeme epidemije koronavirusa

Prije prelaska na rad po dnevnom redu, predsjednica poziva vijećnike da se izjasne ukoliko imaju primjedbi na zapisnik prethodne, 2. sjednice Općinskog vijeća. Primjedbi nema te se isti smatra usvojenim.

**Ad/ 1** Prijedlog Odluke o usvajanju Strategije razvoja turizma Općine Gračac za razdoblje 2017.- 2022. Senka Vranić, direktorica SINTAGMA CONSULTING d.o.o.- stručni izrađivač: 20 godina rada na razvoju lokalne samouprave, sve što je potrebno pojasnit će se. To je razvojni dokument sektorskog tipa kod vas nije zakonska obveza, ali ga je dobro imate jer ispunjavate sve predispozicije, imate potencijale i dokumentaciju na razini županije. Za turizam nisu bili na razini RH bili planirani vanjski izvori sredstava. EU definira ključne probleme na 11 razina, sredstva možemo uzeti samo iz paketa za koje smo se kandidirali i platili članarinu EU. Ako za neku priču nemamo ciljani izvor sredstava, ne vrijedi nam. 2017. godine bio je natječaj na koji se Općina Gračac prijavila. Nacrt koji je napravljen ostao je nedovršen, šteta je ne povući sredstva, plaćeni su stručnjaci, s druge strane, šteta je svakako da ostane nedovršena jer slijedi nam razdoblje koje će biti pogodno za razvoj turističkih potencijala, postojeća nacrtna verzija analizirana je i usklađena s potencijalima i za novo programsko razdoblje. Neka nikoga ne buni što je razdoblje od 2017.-2022. godine, a danas se usvaja. Kako bi povukli sredstva u Agenciji za plaćanja u poljoprivredi, ribarstvu i ruralnom razvoju, rok za zahtjev je 6. rujna, a da bi to prošlo i da bi dobili sredstva, razdoblja iz prijave Agenciji ne smijemo mijenjati. S druge strane, za svrhovitost korištenja ovog dokumenta sam naziv nam nije bitan, podložan je izmjenama, veća šteta je uopće nemati ga. Imamo razvoj platforme- infrastruktura, kao to ste rekli npr. cesta, drugo- proizvodi i usluge, treći dio je marketinški. Treba razmišljati dugoročno i provedivo. Unutar postojećih kriterija i mjera ostavlja se mogućnost za sve ono što je potrebno, za što nemamo sredstava, a možemo kroz to riješiti. Važno je stvaranje partnerstva, indikatori, to je dinamički dokument, on ne detektira projektne prijave, nego projektne ideje. Preporuka je jednom godišnje ga revidirati, može se donijeti odluka o izmjenama, što je bolje nego raditi skroz novi. Ovo je polazište i privatnicima za prijavu, gube bodove ukoliko njihova prijava nije usklađena sa strategijom. Predsjednica otvara raspravu. Rade Dubajić: jeste obišli kraj ili ste samo koristili karte? Senka Vranić- nacrt je bio osnova, a teren su obišli suradnici. Rade Dubajić: ja bih se javio za smještajne kapacitete- nepoljoprivredne djelatnosti, quad-ovi i sl. Senka Vranić- da, čak i održavanje vozila. Rade Dubajić- treba li potvrda? Senka Vranić- strategija se javno objavljuje, prilikom obrade Vaše prijave provjerava se vjerodostojnost. Vi možete pogriješiti samo ako to u svojoj projektnoj prijavi ne iskažete. Rade Dubajić- hoće li biti problem npr. za velika golf igrališta to što nema zemljišnih knjiga? Senka Vranić- ne, to je sinergijski, nije smisao da strategija ispuni sve. Općina Zdenci, na primjer, htjeli su termalne izvore, još nema zakonske regulative, ali u strategiji kao ideja postoji. Rade Dubajić- hoće li Vaša tvrtka sudjelovati u Planu raspolaganja poljoprivrednim zemljištem? Senka Vranić- ne. Jovica Ilić- vidimo da je financiran sredstvima EU, možemo li znati koliko je to koštalo, izrada dokumenta? Svjetlana Valjin: 97.000 tisuća kuna. Senka Vranić: 2017. godine prijava je prihvaćena od strane Agencije. Svjetlana Valjin- tvrtka Hotelsko-destinacijsko savjetovanje radila je izvorni dokument, obišla teren, predstavila ga na izlaganju 2019. Jovica Ilić- donekle sam iščitao, nisam stigao, sve ove čestice, smije li se to preklapati s Planom raspolaganja poljoprivrednim zemljištem koji nadam se da je u pripremi? Anka Šulentić- pri izradi Programa obveza je pribaviti uvjerenja, tako smo pribavili očitovanja i od Ureda za prostorno uređenje što je u kojoj zoni. Jovica Ilić- ovo što je sad za turizam izvan zone je li može netko dobiti za to, a da ne bude za poljoprivredu? Senka Vranić- stvar je i Prostornog plana. Ono što je u Strategiji ne može krenuti u realizaciju dok se ne uskladi sa drugim dokumentima. Nikad nije sve posloženo. Natječaji su postali fleksibilni sada, odobravaju već i na bazi lokacijske, druga stvar, za raspolaganje imate već propisane određene čestice od države i iskazujete da li će ići u zakup, prodaju ili su građevinske. Anka Šulentić- to sam i rekla, nadam se da je i ova Strategija u skladu s našim Prostornim planom i planom višeg reda. Ako smo predvidjeli zonu T3, a nema je u Planu, ne može se raditi. Svjetlana Valjin- sve ono izvan zone gradnje ili namjene, a sve u T ili unutar građevinske zone se ne daje. Anka Šulentić- može i građevinsko ako nije privedeno svrsi, ali samo privremeno. Za ono gdje nije izgrađeno potreban je urbanistički plan uređenja može, ali ne za dugogodišnje raspolaganje. Rajko Obradović- Mazin- 1200 ha skijalište i golf tereni, da li će se moći zakupiti? Tadija Šišić- ovisno o zoni, ako je definirano kao neka zona, onda ne. Anka Šulentić- mi smo poslali sve čestice, oni su izuzeli ono što je u pojedinim zonama npr. ako je T3- briše se iz Programa. Tadija Šišić- i ono što se do sada možda koristilo kroz raspolaganje nije se smjelo, sada Program obuhvaća samo ono što se može. Milorad Stanisavljević- samo bi se osvrnuo, djeluje mi površno, radi se o banalnim stvarima, poziva se na popis stanovništva iz 2011, a onda na 2001. Imamo geografske nazive koji nisu točni, Južni Velebit, kad se na početku susreće s nečim neozbiljnim, kako će gledati na taj dokument. Senka Vranić- 3 su dijela Strategije- prvo je analiza stanja, taj dio smo preuzeli, koriste se statistički podaci službene prirode, službeni izvori često nisu točni. Npr. imamo državne distance, registar obrtnika radi se na bazi poštanskog broja i ako nekog broja nema ispada da je on druga općina. Često se upravo vijećnici drže ove analize, upravo stoga je nacrt i bio na javnoj raspravi i uvidu, izmjene su suvisle ako mijenjaju prioritete i svrhu dokumenta, npr. ako kažemo da nije točan broj stanovnika, nama je to kao slabost ostala jednaka ako je ona za 100 manje ili više. Mislim da ne utječe na potencijal, na samu srž, u analizi se daju potkrasti pogreške. Anka Šulentić- Južni Velebit je ovaj dio. Rajko Obradović- s obzirom da se bilo na lokacijama, ja bih volio da dođete zimi kad je snijeg i udari bure do 200 km na sat. Ne može se održavati nešto što je tu predviđeno i odnese snijeg. Viktor Kupčak- ovo je razvojni dokument. Ako netko kao vlasnik ima potencijala da kroz Strategiju može aplicirati, ako hoće. Rade Dubajić- vidim da se ovdje pravi neka neprijateljska atmosfera između poljoprivrede i turizma, a zapravo to jedno bez drugog ne može. Strategija nam omogućava da se ide s idejama. Kako više nije bilo prijava za raspravu, pristupa se glasovanju. Vijećnici s 13 za, nitko protiv, nitko uzdržan (od ukupno 13 nazočnih vijećnika)- jednoglasno, donose

**Odluku o usvajanju Strategije razvoja turizma Općine Gračac**

**za razdoblje 2017.- 2022.**

koja se prilaže i sastavni je dio ovog zapisnika.

**Ad/2** Prijedlog Odluke o davanju suglasnosti na Plan upisa. Ispred predlagatelja obrazlaže Bojana Fumić: kao što je obrazloženo i u pisanom prijedlogu upućenom od strane Upravnog vijeća ustanove, predlaže se Plan upisa za predstojeću pedagošku godinu, sukladno potrebama. Prijava za raspravu nema.Vijećnici s 13 za, nitko protiv, nitko uzdržan (od ukupno 13 nazočnih vijećnika)- jednoglasno, donose

**Odluku o davanju suglasnosti na Plan upisa**

koja se prilaže i sastavni je dio ovog zapisnika.

**Ad/ 3** Prijedlog Odluke o stavljanju van snage Odluke o posebnim mjerama za korištenje proračunskih sredstava Općine Gračac u cilju prilagodbe uvjetima u vrijeme epidemije koronavirusa. Ispred predlagatelja obrazlaže Bojana Fumić: kao što je navedeno i u pisanom obrazloženju upućenom vijećnicima, dio predmetne odluke koja je 2020. godine usvojena uslijed okolnosti epidemije bio je ograničen na samo 2020. godinu, no jedan dio nije. Iz Dječjeg vrtića Baltazar ukazali su na problem s odredbom koja je omogućavala roditeljima da za djecu plaćaju vrtić isključivo za dane kada ih dovode, a kada ne dovode, bez obzira na razlog, ne plaćaju. Odluka je bila korisna u određenim periodima epidemije, no dovela je do toga da pojedinci djecu bez najave dovode i odvode, što stvara probleme u organizaciji rada, ne zna se koliko je za koji dan potrebno hrane, koliko djelatnika. Postoji redovna odluka koja uređuje plaćanje participacije u cijeni vrtića te su njome propisana određena umanjenja kod izostanka u dužem trajanju i iz opravdanih razloga, koja će opet biti u primjeni. Prijava za raspravu nema. Vijećnici s 13 za, nitko protiv, nitko uzdržan (od ukupno 13 nazočnih vijećnika)- jednoglasno, donose

**Odluku o stavljanju van snage**

**Odluke o posebnim mjerama za korištenje proračunskih sredstava Općine Gračac u cilju prilagodbe uvjetima u vrijeme epidemije koronavirusa**

koja se prilaže i sastavni je dio ovog zapisnika.

Sjednica je završena u 18, 35.

**ZAPISNIČAR: PREDSJEDNICA:**

**Bojana Fumić, mag. iur. Slavica Miličić**